pythainlp/thaigov-v2-corpus-22032023 huggingface dataset:
วันจันทร์ที่ 3 ตุลาคม 2565
รมต.อนุชา พบปะเครือข่ายภาคประชาชน ท่ามกลางสายฝน เนื่องใน “วันที่อยู่อาศัยโลก” เร่งติดตามการช่วยเหลือด้านที่อยู่อาศัย ที่ดินทำกินให้ประชาชนอย่างครอบคลุม
รมต.อนุชา พบปะเครือข่ายภาคประชาชน ท่ามกลางสายฝน เนื่องใน “วันที่อยู่อาศัยโลก” เร่งติดตามการช่วยเหลือด้านที่อยู่อาศัย ที่ดินทำกินให้ประชาชนอย่างครอบคลุม
วันนี้ (3 ต.ค.65) เวลา 15.00 น. นายอนุชา นาคาศัย รัฐมนตรีประจำสำนักนายกรัฐมนตรี พร้อมด้วย นายมงคลชัย สมอุดร รองปลัดสำนักนายกรัฐมนตรี นายสมพาศ นิลพันธ์ ที่ปรึกษาสำนักงานปลัดสำนักนายกรัฐมนตรี ผู้อำนวยการศูนย์บริการประชาชน และนายธัชชญาณ์ณัช เจียรธนัทกานนท์ เลขานุการรัฐมนตรีประจำสำนักนายกรัฐมนตรี เดินทางพบปะกลุ่มเครือขายสลัม 4 ภาค และขบวนการประชาชนเพื่อสังคมที่เป็นธรรม ที่เดินทางมาชุมนุมอยู่บริเวณหน้ากระทรวงศึกษาธิการตรงข้ามประตู 5 ทำเนียบรัฐบาลเนื่องในโอกาส “วันที่อยู่อาศัยโลก” ตามที่องค์การที่อยู่อาศัยแห่งสหประชาชาติ (UN – HABITAT) ได้กำหนดให้วันจันทร์แรกของเดือนตุลาคมของทุกปี เป็นวันที่อยู่อาศัยโลก หรือ World Habitat Day เริ่มตั้งแต่ปี 2528 โดยมีวัตถุประสงค์เพื่อให้ประเทศต่าง ๆ ในโลกให้ความสำคัญกับสถานการณ์การอยู่อาศัยและการตั้งถิ่นฐานของมนุษย์ ตลอดจนตระหนักถึงสิทธิพื้นฐานของการมีที่อยู่อาศัยที่เหมาะสมของประชากรทุกคนบนโลก
การพบปะครั้งนี้ เครือข่ายภาคประชาชนได้มอบหนังสือให้รัฐมนตรีประจำสำนักนายกรัฐมนตรี เพื่อกราบเรียนนายกรัฐมนตรี เรื่องการแก้ปัญหาที่อยู่อาศัยในที่ดินสาธารณะในจังหวัดเชียงใหม่ และการแก้ไขปัญหาที่ดินที่อยู่อาศัย/ทำกินในพื้นที่กองทัพภาคที่ 3 ส่งกลับคืนกรมป่าไม้ ท้องที่อำเภอเขาค้อ จังหวัดเพชรบูรณ์ ซึ่งบรรยากาศการรับมอบหนังสือเป็นไปในท่ามกลางสายฝนหลังจากนั้น รัฐมนตรีประจำสำนักนายกรัฐมนตรีได้ร่วมหารือกับผู้แทนเครือข่ายภาคประชาชน ถึงแนวทางการแก้ปัญหาและการให้ความช่วยเหลือ
รัฐมนตรีประจำสำนักนายกรัฐมนตรี กล่าวว่า รัฐบาลคำนึงถึงความเป็นอยู่ของพี่น้องประชาชน ซึ่ง พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และ พลเอก ประวิตร วงษ์สุวรรณ รองนายกรัฐมนตรี กำชับให้เร่งติดตามและให้ความช่วยเหลือพี่น้องประชาชนกรณีนี้โดยด่วน โดยเรื่องที่อยู่อาศัยและที่ดินทำกิน รวมถึงการสร้างงาน สร้างอาชีพ ให้ประชาชนมีรายได้อย่างยั่งยืน ซึ่งเป็นสิ่งที่รัฐบาลกำลังเร่งดำเนินการเพื่อให้ประชาชนมีความเป็นอยู่ที่ดี สำหรับการช่วยเหลือเรื่องที่อยู่อาศัยและที่ดินทำกินตามที่พี่น้องประชาชนมีความกังวล ตนจะเร่งติดตามและหารือหน่วยงานที่เกี่ยวข้อง อาทิ กระทรวงคมนาคม กระทรวงการพัฒนาสังคมและความมั่นคงของมนุษย์ และกระทรวงทรัพยากรธรรมชาติและสิ่งแวดล้อม เพื่อให้การแก้ไขปัญหาเป็นไปอย่างครอบคลุมและให้ความช่วยเหลือประชาชนได้เต็มที่
วันอังคารที่ 25 ตุลาคม 2565
สำนักงานปลัดกระทรวงกลาโหม ร่วมน้อมรำลึกถึงพระมหากรุณาธิคุณ ๒๓ ตุลาคม ๒๕๖๕ "วันปิยมหาราช"
พลเอก สนิธชนก สังขจันทร์ ปลัดกระทรวงกลาโหม เป็นประธานในพิธีวางพวงมาลาถวายราชสักการะพระบรมราชานุสาวรีย์พระบาทสมเด็จพระจุลจอมเกล้าเจ้าอยู่หัว (รัชกาลที่ ๕) เนื่องในวันปิยมหาราช ณ สำนักงานปลัดกระทรวงกลาโหม พื้นที่ศรีสมาน
สำหรับในวันที่ ๒๓ ตุลาคม ของทุกปีเป็นวันคล้ายวันสวรรคตของพระบาทสมเด็จพระจุลจอมเกล้าเจ้าอยู่หัว (รัชกาลที่ ๕) พระองค์ทรงเป็นกษัตริย์ที่มีพระมหากรุณาธิคุณอเนกประการ โดยในรัชสมัยของพระองค์ เกิดการเปลี่ยนแปลงในด้านการพัฒนามากมาย ทั้งด้านการปกครอง การรักษาเอกราช การต่างประเทศ การศาล การศึกษา การเลิกทาส รวมถึงการสาธารณูปโภค เช่น การไฟฟ้า การไปรษณีย์ โทรเลข และโทรศัพท์
ทั้งนี้ พิธีถวายราชสักการะเป็นอภิลักขิตสมัยคล้ายวันสวรรคตพระบาทสมเด็จพระจุลจอมเกล้าเจ้าอยู่หัว และเพื่อเป็นการแสดงถึงความจงรักภักดี และสำนึกในพระมหากรุณาธิคุณอย่างหาที่สุดมิได้
วันพุธที่ 7 กันยายน 2565
ครม.อนุมัติให้มีการพิจารณาบำเหน็จความชอบกรณีพิเศษให้แก่เจ้าหน้าที่ผู้ปฏิบัติงานด้านยาเสพติด ปีงบประมาณ 2565 ในอัตราไม่เกิน 12,309 อัตรา คาดมีค่าใช้จ่ายเพิ่ม 80 ล้านบาท
ครม.อนุมัติให้มีการพิจารณาบำเหน็จความชอบกรณีพิเศษให้แก่เจ้าหน้าที่ผู้ปฏิบัติงานด้านยาเสพติด ปีงบประมาณ 2565 ในอัตราไม่เกิน 12,309 อัตรา คาดมีค่าใช้จ่ายเพิ่ม 80 ล้านบาท
วันที่ 6 กันยายน 2565 น.ส.ไตรศุลีไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) อนุมัติให้มีการพิจารณาบำเหน็จความชอบกรณีพิเศษให้แก่เจ้าหน้าที่ผู้ปฏิบัติงานด้านยาเสพติด ปีงบประมาณ 2565 ในอัตราไม่เกิน 12,309 อัตรา ซึ่งจะได้รับเงินเดือนเพิ่มขึ้นจากการเลื่อนเงินเดือนปกติในแต่ละครึ่งปีอัตราร้อยละ 1ของฐานในการคำนวณ แต่เมื่อรวมกับการเลื่อนเงินเดือนปกติจะต้องไม่เกินร้อยละ 6 ของฐานการคำนวณ โดยแบ่งเป็นเจ้าหน้าที่ผู้ปฏิบัติงานด้านยาเสพติดโดยตรง และเจ้าหน้าที่ผู้ปฏิบัติงานเกื้อกูลต่อการแก้ไขปัญหายาเสพติด ดังนี้คือ ให้มีการพิจารณาบำเหน็จความชอบกรณีพิเศษให้แก่เจ้าหน้าที่ผู้ปฏิบัติงานด้านยาเสพติด ปีงบประมาณ 2565 ระดับดีเด่น แบ่งเป็น ผู้ปฏิบัติงานด้านยาเสพติดโดยตรง 343,968 อัตรา ปรับเพิ่มไม่เกินร้อยละ 2.5 หรือจะมีจำนวนผู้ที่ได้รับบำเหน็จความชอบไม่เกิน 8,599 อัตรา และผู้ปฏิบัติงานเกื้อกูลต่อการแก้ไขปัญหายาเสพติด มีจำนวน 247,327 อัตรา ปรับเพิ่มไม่เกินร้อยละ 1.5 หรือไม่เกิน 3,710 อัตรา
สำหรับงบประมาณที่จะนำมาเป็นค่าใช้จ่ายครั้งนี้ ให้ใช้จ่ายจากงบประมาณรายจ่ายประจำปีของส่วนราชการต้นสังกัดเป็นลำดับแรกก่อน หากไม่สามารถดำเนินการได้ให้เบิกจ่ายจากงบกลาง รายการเงินเลื่อนเงินเดือนและเงินปรับวุฒิข้าราชการเป็นลำดับต่อไป โดยได้มีการประมาณการค่าใช้จ่ายในการจัดสรรบำเหน็จความชอบกรณีพิเศษดังกล่าว ปีงบประมาณ 2565 จำนวน 80.87 ล้านบาท หรือประมาณรายละ 6,570 บาทต่อปี
น.ส.ไตรศุลีกล่าวว่า ได้มีการดำเนินการเพื่อลดผลกระทบที่เกิดจากปัญหายาเสพติดในสังคม เช่น มาตรการความร่วมมือระหว่างประเทศ ร่วมกับประเทศสมาชิกภายใต้แผนปฏิบัติการร่วมแม่น้ำโขงปลอดภัยเพื่อควบคุมยาเสพติด 6 ประเทศ โดยสามารถจับกุมคดียาเสพติดได้ทั้งสิ้น 957 คดี จำนวนผู้ต้องหา 1,617 คน , มาตรการปราบปรามและบังคับใช้กฎหมาย โดยปฏิบัติการสกัดกั้นยาเสพติดเพื่อไม่ให้มีการลักลอบนำเข้าสู่ตอนในของไทยหรือใช้ไทยเป็นทางผ่านไปยังประเทศที่ 3 ซึ่งสามารถสกัดกั้นยาบ้าได้ทั้งสิ้น 43.85 ล้านเม็ด ไอซ์ 2,013.69 กิโลกรัม รวมทั้งดำเนินการยึดและอายัดทรัพย์สินคดียาเสพติดได้ทั้งสิ้น 9,215 ล้านบาท
วันศุกร์ที่ 2 กันยายน 2565
​Thai women and women associations invited to take part in hosting WEF and HLPDWE under APEC framework
​Thai women and women associations invited to take part in hosting WEF and HLPDWE under APEC framework
September 2, 2022, Deputy Government Spokesperson Tipanan Sirichana disclosed about the Government’s policies on women empowerment, which are handed down to Department of Women's Affairs and Family Development, Ministry of Social Development and Human Security under the leadership of Minister Juti Krairiksh, that a number of policies have been implemented to promote women’s role in various dimensions, including international women’s affairs.
As host of APEC 2022, Thailand is scheduled to host APEC Women and the Economy Forum (WEF) and High-Level Policy Dialogue on Women and the Economy (HLPDWE) on September 7, 2022 at the Icon Siam, Bangkok. The forum is aimed to promote post-COVID-19 women’s economic empowerment in the digital era. The concept of Bio-Circular- Green- Economy Model (BCG) will be adopted to ensure balanced and inclusive growth. Focus will be made on the implementations and initiatives under “La Serena Roadmap for Women and Inclusive Growth”, and networking of Thai women BCG entrepreneur in APEC to promote their opportunities at the regional level.
According to the Deputy Government Spokesperson, all Thai women and women associations are encouraged to take part in hosting the event in order to promote women’s economic empowerment that is environmentally friendly, reduce disparity and poverty, and upgrade their quality of life.
วันจันทร์ที่ 12 กันยายน 2565
รมว.พม. ลงพื้นที่ จ.พิษณุโลก เปิดศูนย์ช่วยเหลือสังคมตำบลเพิ่ม ย้ำแก้ปัญหาประชาชนให้จบที่จุดเดียว โดยไม่ทิ้งใครไว้ข้างหลัง
รมว.พม. ลงพื้นที่ จ.พิษณุโลก เปิดศูนย์ช่วยเหลือสังคมตำบลเพิ่ม ย้ำแก้ปัญหาประชาชนให้จบที่จุดเดียว โดยไม่ทิ้งใครไว้ข้างหลัง
เมื่อวันที่ 10 ก.ย. 65เวลา 10.30 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) พร้อมด้วยคณะผู้บริหารกระทรวง พม. ลงพื้นที่จังหวัดพิษณุโลก เพื่อเปิดศูนย์ช่วยเหลือสังคมตำบลวังนกแอ่น อำเภอวังทอง พร้อมทั้งมอบถุงยังชีพแก่ครัวเรือนเปราะบาง และมอบประกาศนียบัตรแก่อาสาสมัครพัฒนาสังคมและความมั่นคงของมนุษย์ (อพม.) เข้มแข็ง จากนั้น เดินทางไปเยี่ยมให้กำลังใจเจ้าหน้าที่ผู้ปฏิบัติงานและประชาชนผู้มาลงทะเบียนในโครงการลงทะเบียนเพื่อสวัสดิการแห่งรัฐ ปี 2565 ณ บ้านประธานศูนย์ช่วยเหลือสังคมตำบลวังนกแอ่น อำเภอวังทอง นอกจากนี้ เดินทางไปเยี่ยมให้กำลังใจครอบครัวกลุ่มเปราะบางที่ประสบปัญหาความเดือดร้อนทางสังคมในพื้นที่ และมอบถุงยังชีพเพื่อบรรเทาความเดือดร้อนในเบื้องต้น
นายจุติ กล่าวว่า พื้นที่ตำบลวังนกแอ่น อำเภอวังทอง จังหวัดพิษณุโลก พบว่า ประชาชนมีสภาพปัญหาที่ต้องได้รับการช่วยเหลือเพื่อพัฒนาคุณภาพชีวิตอย่างเร่งด่วน ประกอบด้วย 1. ปัญหาด้านรายได้ ไม่มีงานทำ มีรายได้ไม่แน่นอน ไม่เพียงพอ ไม่มีทุนประกอบอาชีพ และมีหนี้สิน 2. ปัญหาด้านที่อยู่อาศัย มีความไม่มั่นคง และ 3. ปัญหาด้านสุขภาพ มีผู้ป่วยเป็นโรคร้ายแรง เจ็บป่วยเรื้อรัง และพิการ รวมทั้งผู้สูงอายุป่วยติดเตียง ทั้งนี้ กระทรวง พม. โดยหน่วยงาน ทีม One Home พม. จังหวัดพิษณุโลก และภาคีเครือข่ายทุกภาคส่วนในพื้นที่ จึงได้จัดตั้งศูนย์ช่วยเหลือสังคมตำบลวังนกแอ่น (บ้านไผ่ใหญ่) เพื่อเป็นศูนย์กลางในการช่วยเหลือและให้บริการด้านสวัสดิการสังคมแบบครบวงจรอย่างเบ็ดเสร็จ ณ จุดเดียว (One Stop Service) สำหรับกลุ่มเปราะบางในพื้นที่ที่ประสบปัญหาความเดือดร้อนทางสังคมและได้รับผลกระทบจากโควิด - 19 ตั้งแต่ เด็ก เยาวชน ผู้สูงอายุ คนพิการ พ่อแม่เลี้ยงเดี่ยว ผู้ป่วยติดเตียง และผู้ด้อยโอกาส
นายจุติ กล่าวเพิ่มเติมว่า วันนี้ ตนมาเป็นตัวแทนรัฐบาลเพื่อเยี่ยมเยียนพี่น้องประชาชน ซึ่งได้ตรวจเยี่ยมการลงทะเบียนในโครงการลงทะเบียนเพื่อสวัสดิการแห่งรัฐ ปี 2565 สำหรับประชาชนผู้มีรายได้น้อยในพื้นที่ โดยเจ้าหน้าที่ทุกหน่วยงานที่เกี่ยวข้องได้เข้ามาช่วยบริการประชาชนที่อยู่ห่างไกล เดินทางยากลำบาก ให้สามารถลงทะเบียนสะดวกง่ายขึ้น โดยไม่เสียค่าใช้จ่าย ซึ่งบรรยากาศเป็นไปด้วยความเรียบร้อย ทั้งนี้ รัฐบาลมีความห่วงใยพี่น้องประชาชนเฉพาะเรื่องความเป็นอยู่ สุขภาพ ที่อยู่อาศัย การประกอบอาชีพ และปัญหาหนี้ครัวเรือนเป็นต้น ซึ่งตนได้ลงพื้นที่มารับฟังปัญหาต่างๆ พร้อมทั้งให้แนวทางในการช่วยเหลือตามภารกิจของกระทรวง พม. รวมทั้งการกระตุ้นในการฉีดวัคซีนป้องกันโควิด - 19 อย่างน้อย 3 เข็มให้ได้มากที่สุด อีกทั้งได้กระตุ้นให้ประชาชนในพื้นที่ได้รับทราบสิทธิสวัสดิการต่างๆ ของรัฐ โดยมีศูนย์ช่วยเหลือสังคมตำบลวังนกแอ่น (บ้านไผ่ใหญ่) คอยให้บริการด้านสวัสดิการสังคมแบบครบวงจร ซึ่งประชาชนจะบริหารจัดการกันเอง และมีหน่วยงานของกระทรวง พม. พร้อมทั้งนายอำเภอ และหน่วยงานที่เกี่ยวข้อง คอยช่วยเหลือแก้ไขปัญหาให้ศูนย์ดังกล่าว ดังนั้น ทุกคนจะได้รับการช่วยเหลือจนจบที่ศูนย์แห่งนี้ อย่างรวดเร็วและทันท่วงทีตรงกับความต้องการของประชาชน ซึ่งอาจจะแก้ไขไม่ได้ทุกปัญหาแต่จะพยายามทำให้ดีที่สุด ตามนโยบายของรัฐบาลที่จะไม่ทิ้งใครไว้ข้างหลัง
วันจันทร์ที่ 24 ตุลาคม 2565
“ชัยวุฒิ” เดินหน้า เร่งปิดช่องหลอกลงทุน-ระดมทุนออนไลน์ผิดกฎหมาย
“ชัยวุฒิ” เดินหน้า เร่งปิดช่องหลอกลงทุน-ระดมทุนออนไลน์ผิดกฎหมาย
นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคมกล่าวว่ากระทรวงดิจิทัลฯได้รับมอบหมายจากรัฐบาลให้ร่วมกับกระทรวงยุติธรรมสำนักงานตำรวจแห่งชาติกระทรวงการคลังและหน่วยงานที่เกี่ยวข้องรวมทั้งขอความร่วมมือธนาคารแห่งประเทศไทยเร่งรัดแก้ไขอย่างเร่งด่วนเกี่ยวกับปัญหาฉ้อโกงและหลอกลวงประชาชนผ่านทางสื่อสังคมออนไลน์โดยเฉพาะการหลอกลวงทางการเงินเช่นหลอกลวงลงทุนแชร์ลูกโซ่เป็นต้นโดยคนร้ายมีการปรับรูปแบบและวิธีการหลอกหลวงประชาชนจนมีเหยื่อหลงเชื่อเป็นจำนวนมาก
รัฐมนตรีชัยวุฒิได้มอบหมายให้นายเวทางค์พ่วงทรัพย์รองปลัดกระทรวงดิจิทัลเพื่อเศรษฐกิจและสังคมประชุมหารือแนวทางการแก้ไขปัญหาดังกล่าวโดยในวันที่21ตุลาคม2565ได้มีการประชุมร่วมกับผู้แทนสำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)ผู้แทนตลาดหลักทรัพย์แห่งประเทศไทยผู้แทนธนาคารแห่งประเทศไทยผู้แทนสำนักงานตำรวจแห่งชาติผู้แทนสำนักงานพัฒนาธุรกรรมทางอิเล็กทรอนิกส์ และผู้แทนสำนักงานเศรษฐกิจการคลังกระทรวงการคลังหารือแนวทางการแก้ไขปัญหาการหลอกลวงลงทุนทางออนไลน์ซึ่งปัจจุบันมีการเผยแพร่โฆษณาชวนเชื่อและเชิญชวนให้ประชาชนลงทุนผ่านช่องทางออนไลน์ซึ่งไม่ได้รับการอนุญาตจากหน่วยงานกำกับดูแลเป็นจำนวนมากพบการนำภาพบุคคลที่มีชื่อเสียงมาใช้เพื่อในการประชาสัมพันธ์เชิญชวนการลงทุนดังกล่าวโดยไม่ได้รับความยินยอมส่งผลให้เกิดการหลอกลวงฉ้อโกงสร้างความเสียหายให้แก่ประชาชนในวงกว้าง
ในการนี้ที่ประชุมได้หารือแนวทางในการแก้ไขปัญหาดังกล่าวโดยบูรณาการอำนาจหน้าที่ของแต่ละหน่วยงานเพื่อป้องกันและปราบปรามไม่ให้เกิดความเสียหายรวมทั้งการปิดกั้นเว็บไซต์ที่ไม่ได้รับอนุญาตเว็บไซต์หลอกลงทุนผิดกฎหมายเว็บไซต์ลงทุนแลกเปลี่ยนเงินตราระหว่างประเทศผิดกฎหมายการบังคับใช้กฎหมายและการดำเนินคดีต่อผู้กระทำความผิดอย่างเคร่งครัดในส่วนของมาตรการเชิงรุกจะใช้ระบบSocial listeningในการตรวจสอบในช่องทางต่างๆไม่ว่าจะเป็นเว็บไซต์สื่อโซเชียลมีเดียทุกแพลต์ฟอร์มตรวจสอบกับระบบฐานข้อมูลของหน่วยงานกำกับดูแลหากพบการกระทำความผิดเจ้าหน้าผู้เกี่ยวข้องจะดำเนินการทั้งในส่วนของการปิดกั้นปิดกั้นแพลตฟอร์มหรือเว็บไซต์ทันทีและดำเนินคดีตามกฎหมายอย่างเคร่งครัดต่อไป
สำหรับโทษของคนร้ายที่ชักชวนและหลอกลวงประชาชนลงทุนผ่านสื่อสังคมออนไลน์อย่างผิดกฎหมายมีโทษหนักอาจเข้าข่ายผิดกฎหมายการกู้ยืมเงินที่เป็นการฉ้อโกงประชาชนจำคุก10ปีและกฎหมายว่าด้วยการกระทำความผิดเกี่ยวกับคอมพิวเตอร์จำคุก5ปี
สำหรับประชาชนหรือผู้ที่มีข้อมูลเว็บผิดกฎหมายสามารถแจ้งกับกระทรวงดิจิทัลฯได้ที่1212หรือhttps://facebook.com/DESMonitorเพจอาสาจับตาออนไลน์หรือแจ้งความออนไลน์ได้ตลอด24ชั่วโมง ผ่านเว็บไซต์https://thaipoliceonline.comอีกทั้งยังสามารถตรวจสอบรายชื่อบุคคลที่แนะนำการลงทุนผู้ประกอบธุรกิจหรือหลักทรัพย์ที่ได้รับอนุญาตจากก.ล.ต.ได้ที่SEC Check First และสามารถตรวจสอบผู้ได้รับใบอนุญาตหรือใบขึ้นทะเบียนให้ประกอบธุรกิจที่อยู่ภายใต้การกำกับของธนาคารแห่งประเทศไทยได้ที่BOT License Check
***************
วันพฤหัสบดีที่ 27 ตุลาคม 2565
ผู้ตรวจฯ เดชา เข้าเฝ้ารับเสด็จสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ไปในการพระราชพิธีทรงบำเพ็ญพระราชกุศล ถวายผ้าพระกฐิน พุทธศักราช 2565
ผู้ตรวจฯ เดชา เข้าเฝ้ารับเสด็จสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ไปในการพระราชพิธีทรงบำเพ็ญพระราชกุศล ถวายผ้าพระกฐิน พุทธศักราช 2565
(วันที่ 26 ตุลาคม 2565) นายเดชา จาตุธนานันท์ ผู้ตรวจราชการกระทรวงอุตสาหกรรม เข้าเฝ้ารับเสด็จสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ไปในการพระราชพิธีทรงบำเพ็ญพระราชกุศล ถวายผ้าพระกฐิน พุทธศักราช 2565 ณ วัดมหาธาตุยุวราชรังสฤษฎิ์ ราชวรมหาวิหาร กรุงเทพฯ
วันศุกร์ที่ 9 กันยายน 2565
บริษัท ท่าอากาศยานไทย จำกัด (มหาชน) จัดโครงการ ทอท. จิตอาสาพิทักษ์ป่าชายเลน ประจำปี 2565
...
บริษัท ท่าอากาศยานไทย จำกัด (มหาชน)จัดโครงการ ทอท. จิตอาสาพิทักษ์ป่าชายเลน ประจำปี 2565
บริษัท ท่าอากาศยานไทย จำกัด (มหาชน) (ทอท.) กระทรวงคมนาคม โดยนายกิตติพงศ์ กิตติขจร ผู้อำนวยการท่าอากาศยานสุวรรณภูมิ พร้อมด้วยนายวันชัย คงเกษม ผู้ว่าราชการจังหวัดสมุทรปราการ นำผู้บริหารและพนักงาน ทอท. ร่วมกันปลูกต้นโกงกาง จำนวน 9,999 ต้น เพื่อฟื้นฟูสภาพป่าชายเลนของประเทศไทย ป้องกันการกัดเซาะชายฝั่ง
อีกทั้งยังเป็นการรักษาระบบนิเวศ และอนุรักษ์สิ่งแวดล้อม ซึ่งเป็นไปตามยุทธศาสตร์การพัฒนาที่ยั่งยืนของ ทอท. ด้านการมีส่วนร่วมกับชุมชนและการอนุรักษ์ระบบนิเวศ เมื่อวันที่ 9 กันยายน 2565 ณ ศูนย์ศึกษาธรรมชาติกองทัพบก (บางปู) จังหวัดสมุทรปราการ โดยที่ผ่านมาตั้งแต่ปี 2557-2564 ต้นโกงกางที่ ทอท. ปลูกไว้มีการยืนต้นอยู่ในพื้นที่โครงการฯ รวมกว่า 70,000 ต้น รวมพื้นที่ 16 ไร่ สามารถดูดซับคาร์บอนไดออกไซด์ได้ถึง 3,991.31 ตันต่อปี
ทั้งนี้ ทอท. มุ่งดำเนินการกิจกรรมด้านความรับผิดชอบต่อสังคม ภายใต้แนวคิดการเป็นสนามบินที่เป็นพลเมืองที่ดีของสังคม และเป็นเพื่อนบ้านที่ดีของชุมชน (Corporate Citizenship Airport)
วันอังคารที่ 11 ตุลาคม 2565
เพิ่มสิทธิยุติตั้งครรภ์-ขยายบริการคุมกำเนิดในระบบหลักประกันสุขภาพแห่งชาติ
วันอังคารที่ 11 ตุลาคม 2565
ต่อจากนี้ไป ขอเชิญรับฟังไทยคู่ฟ้า
รัฐบาลเดินหน้าปกป้องผู้หญิงไทยจากปัญหาการตั้งครรภ์ไม่พร้อมและการยุติการตั้งครรภ์ที่ไม่ปลอดภัย
โดยเพิ่มสิทธิประโยชน์ในระบบหลักประกันสุขภาพแห่งชาติ ได้แก่
บริการคุมกำเนิดแบบกึ่งถาวรด้วยวิธีใส่ห่วงอนามัยและการฝังยาคุม
และบริการป้องกันการยุติการตั้งครรภ์ที่ไม่ปลอดภัยครอบคลุมทั้งวิธีการใช้ยาและวิธีทางศัลยกรรมที่หน่วยบริก
ารในระบบหลักประกันสุขภาพแห่งชาติซึ่งลงทะเบียนกับกรมอนามัย 144 แห่ง ครอบคลุม 23 จังหวัด
พร้อมทั้งขยายบริการยาคุมกำเนิดจากเดิมรับที่ รพ.และ
รพ.ส่งเสริมสุขภาพตำบลในสังกัดกระทรวงสาธารณสุข เป็นรับได้ที่ร้านขายยา คลินิกเวชกรรม
คลินิกชุมชนอบอุ่น และคลินิกพยาบาลที่เข้าร่วมโครงการด้วย
เพื่อดูแลสุขภาพหญิงไทยทุกคนในทุกสิทธิการรักษา
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 26 กันยายน 2565
ปลัด สธ. วางศิลาฤกษ์ อาคารผู้ป่วยใน 10 ชั้น รพ.สกลนคร เพิ่มศักยภาพเป็นรพ.แม่ข่ายรองรับผู้ป่วย
ปลัดกระทรวงสาธารณสุข วางศิลาฤกษ์ อาคารผู้ป่วยใน 10 ชั้น โรงพยาบาลสกลนคร เพิ่มศักยภาพให้เป็นโรงพยาบาลแม่ข่าย รองรับผู้ป่วยในพื้นที่และจังหวัดใกล้เคียง ลดการส่งต่อ ลดภาระค่าใช้จ่ายของประชาชนในการเดินทางไปรับบริการ
ปลัดกระทรวงสาธารณสุข วางศิลาฤกษ์ อาคารผู้ป่วยใน 10 ชั้น โรงพยาบาลสกลนคร เพิ่มศักยภาพให้เป็นโรงพยาบาลแม่ข่าย รองรับผู้ป่วยในพื้นที่และจังหวัดใกล้เคียง ลดการส่งต่อ ลดภาระค่าใช้จ่ายของประชาชนในการเดินทางไปรับบริการ รวมถึงเป็นสถานที่เรียนรู้ของนักศึกษาแพทย์และวิชาชีพสาธารณสุข
วันนี้ (26 กันยายน 2565) ที่ โรงพยาบาลสกลนคร อำเภอเมือง จังหวัดสกลนคร นายแพทย์เกียรติภูมิ วงศ์รจิต ปลัดกระทรวงสาธารณสุข พร้อมด้วย นางรัจริน วงศ์รจิต นายกสมาคมแม่บ้านสาธารณสุข เป็นประธานในพิธีวางศิลาฤกษ์อาคารผู้ป่วยใน 10 ชั้น โรงพยาบาลสกลนคร โดยมี นายแพทย์ปราโมทย์ เสถียรรัตน์ ผู้ตรวจราชการเขตสุขภาพที่ 8 นายแพทย์วิศณุ วิทยาบำรุง นายแพทย์สาธารณสุขจังหวัดสกลนคร คณะผู้บริหารกระทรวงสาธารณสุข และนายแพทย์สมโภช ธีระกุลภักดี ผู้อำนวยการโรงพยาบาลสกลนคร พร้อมคณะแพทย์ พยาบาลและเจ้าหน้าที่ เข้าร่วมพิธี
นายแพทย์เกียรติภูมิ กล่าวว่า โรงพยาบาลสกลนคร เป็นโรงพยาบาลประจำจังหวัด ขนาด 768 เตียง แต่เปิดให้บริการจริง 909 เตียง นอกจากดูแลประชาชนในจังหวัดสกลนคร ยังรองรับการดูแลผู้ป่วยในจังหวัดใกล้เคียง ได้แก่ นครพนม บึงกาฬ กาฬสินธุ์ และมุกดาหาร มีการพัฒนาตามนโยบาย EMS ของกระทรวงสาธารณสุขให้เป็น Smart Hospital ที่มีสิ่งแวดล้อมที่ดี มีความทันสมัยด้วยระบบดิจิทัล และประชาชนได้รับบริการที่สะดวกรวดเร็ว ซึ่งมีแนวโน้มผู้รับบริการเพิ่มขึ้น จึงได้ก่อสร้างอาคารผู้ป่วยใน 10 ชั้น พื้นที่ใช้สอยประมาณ 8,206 ตารางเมตร เพื่อรองรับผู้ป่วยและขยายการจัดบริการทางการแพทย์ให้สอดรับการความต้องการของประชาชนในพื้นที่ รวมถึงเพิ่มศักยภาพเพื่อเป็นโรงพยาบาลแม่ข่ายของจังหวัดสกลนครและจังหวัดใกล้เคียง
“อาคารผู้ป่วยใน 10 ชั้นที่จะสร้างขึ้นนี้ จะเกิดประโยชน์อย่างมากทั้งในการบริการผู้ป่วยในและการบริการในมิติอื่นๆ รวมถึงเป็นการสร้างความเชื่อมั่นให้แก่ประชาชนในพื้นที่และจังหวัดใกล้เคียง ช่วยลดการส่งต่อ ลดภาระค่าใช้จ่ายในการเดินทางของประชาชน ซึ่งเป็นแนวทางของกระทรวงสาธารณสุขที่มุ่งพัฒนาศักยภาพของสถานพยาบาลในภูมิภาคให้ประชาชนเข้าถึงบริการใกล้บ้าน นอกจากนี้ ยังเป็นสถานที่เรียนรู้ สำหรับนักศึกษาแพทย์และสาขาวิชาชีพด้านสาธารณสุขได้อีกด้วย” นพ.เกียรติภูมิ กล่าว
******************* 26 กันยายน 2565
วันพุธที่ 7 กันยายน 2565
พลเอก ประวิตร ฯ รองนายกรัฐมนตรี ย้ำแก้ปัญหา จชต. เน้นความเข้าใจและการมีส่วนร่วม บังคับใช้กฎหมายไม่ก้าวล่วงสิทธิมนุษยชน
พลเอก ประวิตร ฯ รองนายกรัฐมนตรี ย้ำแก้ปัญหา จชต. เน้นความเข้าใจและการมีส่วนร่วม บังคับใช้กฎหมายไม่ก้าวล่วงสิทธิมนุษยชน
วันนี้ (7 กันยายน 2565) เวลา 10.00 น. ณ ห้องประชุมสภาความมั่นคงแห่งชาติ พลเอก ประวิตร วงษ์สุวรรณ รองนายกรัฐมนตรี ได้เป็นประธานการประชุมคณะกรรมการแก้ปัญหา จชต.ครั้งที่ 2/65 ผ่านระบบ VTC เพื่อติดตามขับเคลื่อนงานการแก้ปัญหาพื้นที่ จชต.
ที่ประชุมรับทราบ รายงานสถานการณ์ข่าวและการขับเคลื่อนงานการแก้ปัญหาในพื้นที่ จชต. และผลการขับเคลื่อนงานของคณะกรรมการผู้แทนพิเศษของรัฐบาลในการแก้ปัญหา จชต. ปี 2565 รวมทั้ง ติดตามการขับเคลื่อนศูนย์พัฒนาทักษะภาษาเพื่อการสื่อสารในพื้นที่ และการส่งเสริมบทบาทสตรีในพื้นที่ให้มีบทบาท ไม่กีดกันและแบ่งแยกทั้งในและต่างประเทศ
ต่อจากนั้น ที่ประชุมได้ร่วมพิจารณาและให้ความเห็นชอบ (ร่าง) แผนการสนับสนุนการศึกษาของนักเรียนและนักศึกษาไทยมุสลิม ที่ศึกษาต่อในต่างประเทศ พ.ศ.2566-2570 ที่ครอบคลุมการดูแลนักศึกษาที่ประสงค์จะเดินทางไปต่างประเทศ ตั้งแต่ก่อนการเดินทาง ระหว่างศึกษาและหลังสำเร็จการศึกษา โดยแผนดังกล่าว ได้รับความร่วมมือและมีส่วนร่วมด้วยดีจากทุกภาคส่วน เพื่อการจัดการเรียนรู้ที่เหมาะสม เน้นส่งเสริมภาษาและ สร้างสัมพันธ์อันดีกับชุมชน การเสริมระบบสาธารณสุข ความรู้ด้านอาชีพ กระบวนการทางความคิด ( Mindset ) และการพัฒนาทักษะภาษาที่จำเป็น โดยปัจจุบันคาดการณ์ว่ามีนักศึกษาไทยมุสลิม ศึกษาต่อในต่างประเทศมากกว่า 6,000 คน
พลเอก ประวิตร ฯ ได้ย้ำว่า รัฐบาลให้ความสำคัญกับการสนับสนุนพัฒนาบุคลากรไทยทุกเชื้อชาติและศาสนา เพื่อร่วมกลับมาร่วมเป็นกำลังหลักพัฒนาประเทศ โดยกำชับให้จัดทำระบบฐานข้อมูลร่วมกันและดึงทุกภาคส่วน เข้ามามีส่วนร่วมสนับสนุนการศึกษา พร้อมทั้งขอให้เจ้าหน้าที่ทุกระดับ มีความเข้าใจและขับเคลื่อนดำเนินงานร่วมกันอย่างเป็นระบบ พร้อมย้ำสั่งการ ต้องพยายามสื่อสารทำความเข้าใจ และสร้างการมีส่วนร่วมกับประชาชนในพื้นที่ให้มากขึ้น ทั้งงานความมั่นคงและการพัฒนาคุณภาพชีวิตของประชาชน และต้องดูแลไม่ให้มีการละเมิดสิทธิมนุษยชนในพื้นที่ร่วมกันไปอย่างต่อเนื่อง
วันอังคารที่ 11 ตุลาคม 2565
นายกรัฐมนตรียินดีภาคการผลิตไทยเติบโตสูงเป็นประวัติการณ์ ในผลสำรวจภาคการผลิตของ S&P Global เดือนกันยายน 2565
นายกรัฐมนตรียินดีภาคการผลิตไทยเติบโตสูงเป็นประวัติการณ์ ในผลสำรวจภาคการผลิตของ S&P Global เดือนกันยายน 2565
วันที่ 11 ตุลาคม 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ยินดีที่ภาคการผลิตไทยเติบโตสูงเป็นประวัติการณ์ จากผลการสำรวจเกี่ยวกับภาคการผลิตของ S&P Global และขอบคุณทุกหน่วยงานที่เกี่ยวข้องที่ได้เดินหน้าตามแนวทางที่รัฐบาลกำหนดเห็นผลสำเร็จเป็นรูปธรรม
โฆษกประจำสำนักนายกรัฐมนตรีเปิดเผยว่า S&P Global ผู้ให้บริการด้านข้อมูลการเงิน และการจัดอันดับความน่าเชื่อถือระดับโลก เปิดเผยผลการสำรวจเกี่ยวกับประเทศไทยที่เก็บรวบรวมในเดือนกันยายน 2565 พบว่า ภาคการผลิตมีการเติบโตสูงเป็นประวัติการณ์์ กิจกรรมการซื้อเพิ่มขึ้นในระดับสูงสุด ส่งผลให้มีค่าสูงสุดค่าใหม่ในการสำรวจ รวมทั้งความกดดันด้านเงินเฟ้อลดลง แต่ยังคงอยู่ในระดับสูงเมื่อเทียบกับค่าในอดีต
ในเดือนกันยายน 2565 นี้ ภาคการผลิตของไทยปรับตัวดีขึ้นเป็นเดือนที่ 9 ติดต่อกัน และเป็นเดือนที่มีตัวเลขสูงสุดนับตั้งแต่ ธันวาคม 2564 มีอัตราเติบโตสูงที่สุดทั้งด้านผลผลิต และคำสั่งซื้อสินค้าใหม่ ทั้งนี้ พบว่า ค่า PMI หรือ Purchasing Manager’s Index™ (PMI™) สำหรับ ภาคการผลิตในประเทศไทย เดือนกันยายน มีค่าอยู่ที่ 55.7 เพิ่มจาก 53.7 ในเดือนสิงหาคม สอดคล้องกับสภาวะของภาคการ ผลิตในประเทศที่ ปรับตัวดีขึ้นติดต่อกันเป็นเดือนที่่เก้า
โดยในตอนท้าย S&P Global ระบุว่า ความเชื่อมั่นโดยรวมของธุรกิจคงเป็นบวกอย่างมากในภาคการผลิต ระดับความเชื่อมั่นสูงที่สุดเป็นอันดับ 2 และมีความหวังว่าเศรษฐกิจจะปรับตัวดีขึ้นเนื่องจากแผนขยายธุรกิจและภาคการผลิตของประเทศ
“นายกรัฐมนตรีขอบคุณการทำงานของทุกหน่วยงานที่มีส่วนเกี่ยวข้อง ทั้งภาครัฐและเอกชน ที่ได้ช่วยกันขับเคลื่อนพัฒนาการเติบโตด้านการผลิต และปัจจัยอื่น ๆ ทางด้านเศรษฐกิจให้ดีขึ้นอย่างต่อเนื่อง โดยรัฐบาลได้วางแนวทางและสนับสนุนภาคการผลิตของไทยเพื่อให้เท่าทันบริบทการพัฒนาของโลกในยุคปัจจุบัน ซึ่งรัฐบาลพร้อมขับเคลื่อนนโยบายร่วมกันทั้งหน่วยงานรัฐและเอกชน ให้ภาคการผลิตของไทยมีการบูรณาการและมีการพัฒนาร่วมกันอย่างมีประสิทธิภาพที่สุด” นายอนุชาฯ กล่าว
วันอาทิตย์ที่ 25 กันยายน 2565
รัฐบาลส่งเสริมการวิจัยไทย เพิ่มมูลค่าพืชสมุนไพรสู่เวชสำอาง ศูนย์นาโนเทคสกัดสารเห็ดหลินจือ ลดริ้วรอย
รัฐบาลส่งเสริมการวิจัยไทย เพิ่มมูลค่าพืชสมุนไพรสู่เวชสำอาง ศูนย์นาโนเทคสกัดสารเห็ดหลินจือ ลดริ้วรอย
วันที่ 25 กันยายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ภายใต้นโยบายเศรษฐกิจ BCG ส่วนหนึ่งในนั้นคือการส่งเสริมสนับสนุนการใช้เทคโนโลยีและนวัตกรรมในการพัฒนาสินค้าพืชและสมุนไพร โดยรัฐบาลให้การสนับสนุนทั้งทางตรงและทางอ้อมผ่านอาทิ สถาบันวิจัยของรัฐ กองทุนสนับสนุนภาคเอกชน และการทำงานร่วมภาครัฐและเอกชน ล่าสุดอีกหนึ่งความสำเร็จอย่างเป็นรูปธรรม ผลงานจากศูนย์นาโนเทคโนโลยีแห่งชาติ (นาโนเทค) สำนักงานพัฒนาวิทยาศาสตร์และเทคโนโลยีแห่งชาติ (สวทช.) ซึ่งได้รับงบสนับสนุนจากโครงการ INNOVATIVE HOUSE ภายใต้สำนักงานการวิจัยแห่งชาติ (วช.) คือการสกัดสารจากเห็ดหลินจือเพื่อทำเวชสำอางสรรพคุณสูง ลดริ้วรอย กระจ่างใส
การสกัดสารสำคัญจากดอกเห็ดหลินจือ จนได้สารออกฤทธิ์ทางเครื่องสำอางสูง และพัฒนาระบบห่อหุ้มที่เพิ่มความคงตัวและความปลอดภัย สามารถสกัดสารจากเห็ดหลินจือได้ 2 ชนิด คือ Ganoderic acid A และ Ganoderic acid C2 โดยได้ต่อยอดพัฒนาระบบอนุภาคนิโอโซม เพื่อกักเก็บสารสกัดเห็ดหลินจือดังกล่าวให้ยังคงสภาพ กระจายตัวได้ดี มีความปลอดภัยเมื่อสัมผัสผิวมนุษย์ และที่สำคัญ สามารถนำสารสกัดซึมเข้าสู่ผิวได้อย่างมีประสิทธิภาพ
นางสาวรัชดาฯ กล่าวต่อไปว่า การพัฒนากรรมวิธีสกัดสารสำคัญจากดอกและสปอร์เห็ดหลินจือและระบบอนุภาคนาโนเพื่ออุตสาหกรรมเวชสำอาง ถือเป็นการเสริมจุดแข็งของประเทศในด้านพืชสมุนไพรและสารสกัดธรรมชาติที่หลากหลายให้มีมูลค่าเพิ่มขึ้น โดยอาศัยกลไกวิทยาศาสตร์ เทคโนโลยี และนวัตกรรม สอดรับกับโมเดลเศรษฐกิจใหม่ตามนโยบายรัฐบาลอย่าง Bio-Circular-Green Economy หรือ BCG ซึ่งจะเป็นการต่อยอดนวัตกรรมที่ตอบโจทย์ประเทศสู่ความยั่งยืนใน 3 ด้าน ได้แก่ เกษตรและอาหาร การแพทย์และสุขภาพ วัสดุและพลังงาน
สำหรับอนุภาคสารสกัดเห็ดหลินจือที่ทีมวิจัยนาโนเทคพัฒนาขึ้นนี้ ได้ยื่นจดทะเบียนเครื่องหมายการค้าของอนุภาคในชื่อ ริชโอโซม (REISHOSOME) และพัฒนาผลิตภัณฑ์เซรั่มบำรุงผิวหน้าที่มีส่วนผสมของริชโอโซมที่มีความปลอดภัยต่อผู้บริโภค ซึ่งได้ผ่านการทดสอบในอาสาสมัครแล้ว ทั้งการระคายเคืองผิวหนังและคุณสมบัติ โดยผลการทดสอบพบว่า ผลิตภัณฑ์เซรั่มบำรุงผิวสามารถช่วยลดเลือนริ้วรอย ทำให้ผิวหน้ากระจ่างใส และมีความชุ่มชื่นเพิ่มขึ้น ปัจจุบัน ได้ผ่านการรับรองจากสำนักงานคณะกรรมการอาหารและยา (อย.) โดยร่วมผลิตกับภาคเอกชน ตั้งเป้ายอดขาย 30 ล้านบาท ใน 3 ปีแรก และจะต่อยอดการใช้อนุภาคสารสกัดเห็ดหลินจือในผลิตภัณฑ์อื่นๆ โดยเริ่มจากกลุ่มผลิตภัณฑ์กันแดดด้วย
วันพฤหัสบดีที่ 8 กันยายน 2565
ผู้บริหาร ก.อุตฯ เยี่ยมชม บริษัท AGP Corp. ณ สนามบินฮาเนดะ ประเทศญี่ปุ่น
ผู้บริหาร ก.อุตฯ เยี่ยมชม บริษัท AGP Corp. ณ สนามบินฮาเนดะ ประเทศญี่ปุ่น
ประเทศญี่ปุ่น - วันที่ 7 กันยายน 2565 นายกอบชัย สังสิทธิสวัสดิ์ ปลัดกระทรวงอุตสาหกรรม พร้อมด้วย นายภานุวัฒน์ ตริยางกูรศรี รองปลัดกระทรวงอุตสาหกรรม นายบวร สัตยาวุฒิพงศ์ ผู้อำนวยการกองยุทธศาสตร์และแผนงาน กรมโรงงานอุตสาหกรรม นายกิตติพันธุ์ บางยี่ขัน อัครราชฑูตที่ปรึกษาฝ่ายอุตสาหกรรม ณ กรุงโตเกียว นายศิริวัฒน์ ไวยนิตย์ ผู้อำนวยการศูนย์เทคโนโลยีการผลิตอัตโนมัติและหุ่นยนต์ สถาบันไทย-เยอรมัน และคณะฯ เข้าเยี่ยมชมบริษัท AGP CORPERATION โดยมี Mr. Tetsuya ONUKI President, Representative Director และคณะผู้บริหาร AGC Corp. ให้การต้อนรับ ณ สนามบินฮาเนดะ ประเทศญี่ปุ่น
AGP เป็นบริษัทให้บริการโครงสร้างพื้นฐานของสนามบินที่ก่อตั้งขึ้นในปี พ.ศ. 2508 โดยปัจจุบันมีฐานการดำเนินงานในสนามบินหลักในประเทศญี่ปุ่น จำนวน 10 แห่ง ธุรกิจหลักของบริษัทคือ ธุรกิจจ่ายพลังงานไฟฟ้า อากาศร้อนและเย็น และอากาศอัดสำหรับเป็นพลังงานของเครื่องบินโดยใช้ GPU (Ground Power Unit) ทั้งนี้ บริษัทฯ ได้พัฒนา GPU ที่ใช้พลังงานจากแบตเตอรี่สำหรับเครื่องบินเป็นรายแรกในประเทศญี่ปุ่น และอยู่ระหว่างการทดลองกับเครื่องบินจริงที่สนามบินนาริตะ ซึ่งการเปลี่ยน GPU จากเดิมที่ขับเคลื่อนด้วยเชื้อเพลิงดีเซล ไปเป็นใช้พลังงานจากแบตเตอรี่นั้น จะช่วยลดการปลดปล่อย CO2 ได้จำนวนมา ทั้งนี้ อุตสาหกรรมการบินและโลจิสติกส์ เป็นอุตสาหกรรมอนาคต ที่ประเทศไทยให้ความสำคัญ อีกทั้ง การใช้ GPU ที่ใช้พลังงานจากแบตเตอรี่มีข้อได้เปรียบในการลดการปล่อย CO2 ซึ่งสอดคล้องกับนโยบาย Carbon Neutrality ของไทย
วันจันทร์ที่ 17 ตุลาคม 2565
พม. รับเด็กชายถูกพ่อนักการเมืองทำร้ายไว้คุ้มครองแล้ว พร้อมนัดปรับความเข้าใจพรุ่งนี้ ย้ำความรุนแรงในครอบครัวมีความผิดตามกฎหมาย
พม. รับเด็กชายถูกพ่อนักการเมืองทำร้ายไว้คุ้มครองแล้ว พร้อมนัดปรับความเข้าใจพรุ่งนี้ ย้ำความรุนแรงในครอบครัวมีความผิดตามกฎหมาย
เมื่อวันที่ 15 ตุลาคม 2565 นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เปิดเผยว่า ตามที่ มีการโพสต์ในสื่อสังคมออนไลน์ กรณี การขอความช่วยเหลือของเด็กชายอายุ 14 ปี ถูกพ่อซึ่งเป็นนักการเมืองท้องถิ่นทำร้ายร่างกาย เพราะจับได้ว่าแต่งหญิง และได้หนีออกจากบ้านมาหลายวันขณะนี้ เด็กชายดังกล่าวอยู่ในความดูแลของกระทรวง พม. โดยบ้านพักเด็กและครอบครัวจังหวัดเพชรบุรีเรียบร้อยแล้ว และจากรายงานพบว่า เด็กรู้สึกเสียใจกับเหตุการณ์ที่เกิดขึ้น ยังไม่อยากพูดอะไรมาก ซึ่งในวันพรุ่งนี้ (16 ต.ค. 65) กระทรวง พม. ได้นัดพ่อของเด็กมาพูดคุยหารือกับทีมสหวิชาชีพ เพื่อสอบถามข้อเท็จจริงเกี่ยวกับเหตุการณ์ที่เกิดขึ้น อีกทั้งเพื่อสร้างความเข้าใจเรื่องความเท่าเทียมระหว่างเพศ
นายอนุกูล กล่าวต่อไปว่า จากเหตุการณ์ดังกล่าว กระทรวง พม. จะต้องทำงานด้านนี้ให้มากขึ้น ซึ่งแนวคิดชายเป็นใหญ่ที่มองว่าลูกเป็นสมบัติของพ่อแม่ มองภรรยาเป็นสมบัติของสามี นับเป็นโจทย์ของกระทรวง พม. ที่จะต้องสร้างความเข้าใจใหม่ว่า เราคิดแบบนี้ไม่ได้อีกแล้ว เนื่องจากปัจจุบันโลกมีการเปลี่ยนแปลงไปอย่างมาก ทุกคนมีสิทธิในการแสดงออกที่ไม่เพียงกับคนในสังคม แต่ยังรวมถึงคนในบ้าน ฉะนั้น เหตุการณ์ที่เกิดขึ้นในครอบครัว อาจนำไปสู่ความรุนแรงไม่ว่าทางกายและจิตใจ ถือว่ามีความผิดทางกฎหมาย อาทิ กฎหมายอาญา และ พ.ร.บ.คุ้มครองผู้ถูกกระทําด้วยความรุนแรงในครอบครัว พ.ศ. 2550 โดยกรณีดังกล่าวเป็นหน้าที่ของรัฐที่ต้องดำเนินการตามกฎหมายต่อไป
นายอนุกูล กล่าวต่อไปอีกว่า กระทรวง พม. ขอส่งสัญญาณไปยังพ่อ แม่ และผู้ปกครอง ไม่ว่าท่านจะรักลูกหลานอย่างไร ก็ไม่มีสิทธิไปทำร้าย ทุบตี หรือพูดทำร้ายความรู้สึกและจิตใจเด็ก ถือเป็นความรุนแรงในครอบครัวอย่างหนึ่ง และเป็นเรื่องที่ผิดกฎหมาย ฉะนั้น อยากให้ทุกท่านลองเปิดใจกว้าง ลองรับความรู้สึกที่ลูกหลานแสดงออกตามสิทธิขั้นพื้นฐาน ในเมื่อเขาเป็นลูกหลานที่รักของเรา ทำไมเราไม่ลองปรับความคิดพื้นฐานให้เข้าใจในสิ่งที่เขาเป็น ซึ่งเป็นสิ่งที่สังคมโลกเข้าใจ เพื่อการอยู่ร่วมกันในครอบครัวอย่างอบอุ่น
นายอนุกูล กล่าวเพิ่มเติมว่า สำหรับพ่อ แม่ และผู้ปกครองที่กังวลใจหรือมีปัญหาในการเลี้ยงดูบุตรหลาน สามารถขอคำปรึกษาแนะนำจากกระทรวง พม. ได้ที่ 1) ระบบแอพพลิเคชันไลน์ "เพื่อนครอบครัว" (@linefamily) 2) เว็บไซต์ www.เพื่อนครอบครัว.com ของกรมกิจการสตรีและสถาบันครอบครัว (สค.) และ 3) สายด่วน พม. ศูนย์ช่วยเหลือสังคม โทร. 1300 บริการฟรีตลอด 24 ชม. ซึ่งเรามีนักสังคมสงเคราะห์และนักจิตวิทยาคอยช่วยเหลือให้คำปรึกษาแนะนำ เพื่อช่วยสร้างความเข้าใจ คลายความกังวล และหาทางออกร่วมกันในครอบครัวต่อไป
วันเสาร์ที่ 22 ตุลาคม 2565
"พล.อ.ประวิตร" ลงพื้นที่ติดตามปัญหาแรงงาน กำชับเร่งสร้างอาชีพให้ชุมชน  พร้อมดันแรงงานไทยสนใจทำงานซาอุฯ เร่งพัฒนาทักษะและภาษา เตรียมพร้อมก่อนเดินทาง
"พล.อ.ประวิตร" ลงพื้นที่ติดตามปัญหาแรงงาน กำชับเร่งสร้างอาชีพให้ชุมชน  พร้อมดันแรงงานไทยสนใจทำงานซาอุฯ เร่งพัฒนาทักษะและภาษา เตรียมพร้อมก่อนเดินทาง
วันนี้ 22 ตุลาคม 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า วันนี้ พล.อ.ประวิตร วงษ์สุวรรณ รองนายกรัฐมนตรี ลงพื้นที่ตรวจและติดตามการปฏิบัติราชการในพื้นที่จังหวัดชายแดนภาคใต้ 2 จังหวัดคือ ยะลา และปัตตานี เพื่อขับเคลื่อนการแก้ไขปัญหาและบูรณาการการพัฒนาในพื้นที่จังหวัดชายแดนภาคใต้ให้เป็นรูปธรรม
น.ส. ทิพานัน กล่าว รองนายกรัฐมนตรีและคณะได้ตรวจและติดตามการแก้ปัญหาแรงงานในจังหวัดชายแดนภาคใต้ เยี่ยมชมนิทรรศการการช่วยเหลือแรงงานไทย จากสถานการณ์ COVID-19 เพื่อเตรียมการจัดแรงานไทยจากจังหวัดชายแดนภาคใต้ไปทำงานประเทศชาอุดีอาระเบีย ในงาน “มหกรรมแรงงานไทยจากจังหวัดชายแดนภาคใต้สู่ตลาดแรงงานที่มีทักษะโลกมุสลิม” ในงานได้นำเสนอผลงานการแก้ไขปัญหาแรงงานและการว่างงานในพื้นที่จังหวัดชายแดนภาคใต้
น.ส. ทิพานัน กล่าวว่า สำหรับการดำเนินการและความก้าวหน้าของสถานการณ์แรงงานในพื้นที่จังหวัดชายแดนภาคใต้ที่ปัจจุบันมีประชากรอายุ 15 ปีขึ้นไปจำนวนกว่า 2,770,167 คน เป็นผู้อยู่ในกำลังแรงงาน 1,868,606 คน ร้อยละ 67.45 จำแนกเป็นผู้มีงานทำ 1,818,111 คน ร้อยละ 97.32 ผู้ว่างงาน 50,123 คน ร้อยละ 2.68 และกำลังแรงงานที่รอฤดูกาล จำนวน 372 คน ร้อยละ 0.02 ศอ.บต.ได้ร่วมกับกระทรวงแรงงานช่วยเหลือด้านอาชีพไปแล้วกว่า 14,626 คน ในการจัดส่งแรงงานไปทำงานในโรงงานอุตสาหกรรมนอกพื้นที่จำนวน 3,448 คน และสร้างอาชีพทางเลือกให้เข้าร่วมกลุ่มเกษตรกร รวมทั้งวิสาหกิจชุมชน อีกทั้งยังได้ฝึกอบรมทักษะและแนะแนวอาชีพจนสามารถเข้าสู่ตลาดแรงงานได้กว่า 3,226คน ซึ่งกระทรวงแรงงานได้จัดระบบการอำนวยความสะดวกการทำงานในมาเลเซีย พร้อมทั้งให้ความรู้เกี่ยวกับสิทธิประโยชน์ และการปฏิบัติตนตามกฎหมายเกี่ยวกับแรงงาน
"ในงาน พล.อ.ประวิตร ได้พบปะแรงงานผู้ประสงค์ที่จะไปทำงานที่ประเทศซาอุดีอาระเบีย และให้ความมั่นใจว่ารัฐบาล จะดูแลและพร้อมสนับสนุนการจัดหาแรงงานไปทำงานอย่างดีที่สุด โดยครั้งนี้มีผู้ที่แจ้งความประสงค์ไว้จำนวน 655 คน ซึ่งหลังจากนี้กระทรวงแรงงานจะมีการจัดฝึกอบรมทักษะฝีมือ และสถาบันภาษานานาชาติจังหวัดชายแดนภาคใต้ สนับสนุนการสอนภาษาอาหรับ และภาษาอังกฤษ เพื่อเตรียมความพร้อมก่อนส่งแรงงานไปทำงานที่ประเทศซาอุดิอาระเบีย" น.ส.ทิพานัน กล่าว
วันพฤหัสบดีที่ 3 พฤศจิกายน 2565
พม. พร้อมย้ายเด็กออกจากสถานสงเคราะห์เอกชน ที่ จ.สมุทรสงคราม เข้าคุ้มครองด่วน หลังรับร้องเรียนถูกทำร้ายร่างกายและใช้แรงงานเด็ก
พม. พร้อมย้ายเด็กออกจากสถานสงเคราะห์เอกชน ที่ จ.สมุทรสงคราม เข้าคุ้มครองด่วน หลังรับร้องเรียนถูกทำร้ายร่างกายและใช้แรงงานเด็ก
วันนี้ (2 พ.ย. 65) เวลา 11.30 น. ที่ห้องประชุมชั้น 5 ศาลากลางจังหวัดสมุทรสงครามนายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.)พร้อมด้วยนายศิริศักดิ์ ศิริมังคะลา รองผู้ว่าราชการจังหวัดสมุทรสงคราม รักษาราชการแทนผู้ว่าราชการจังหวัดสมุทรสงคราม แถลงข่าวชี้แจงกรณีการช่วยเหลือและคุ้มครองเด็กตามพระราชบัญญัติคุ้มครองเด็ก พ.ศ. 2546 หลังจากได้รับการร้องเรียนจากเจ้าหน้าที่มูลนิธิเส้นด้าย ว่ามีการทำร้ายร่างกายและใช้แรงงานเด็กในสถานสงเคราะห์เอกชนแห่งหนึ่งที่จังหวัดสมุทรสงคราม
นายอนุกูลกล่าวว่า กระทรวง พม. มีความเป็นห่วงเด็กที่ถูกดูแลไม่เหมาะสมและถูกทำร้ายร่างกายในสถานสงเคราะห์ดังกล่าว ซึ่งเราไม่นิ่งนอนใจมาโดยตลอด ตั้งแต่วันที่ 27 ต.ค. 65 ที่กระทรวง พม. ได้รับการประสานจากมูลนิธิเส้นด้ายจึงได้เรียกประชุมด่วนร่วมกับหน่วยงานที่เกี่ยวข้อง เพื่อหาแนวทางการช่วยเหลือเด็กโดยเร็วที่สุด จากนั้นวันที่ 29 ต.ค. 65 ได้กล่าวโทษร้องทุกข์และแจ้งความที่สถานีตำรวจภูธรอัมพวา วันที่ 30 ต.ค. 65 ทีม One Home พม. จังหวัดสมุทรสงคราม พร้อมเจ้าหน้าที่ตำรวจและมูลนิธิเส้นด้ายได้เดินทางเข้าไปยังสถานสงเคราะห์ดังกล่าว เพื่อทำการแยกเด็ก จำนวน 8 คน ออกมาไว้ในสถานที่ปลอดภัย ตาม พ.ร.บ.คุ้มครองเด็ก พ.ศ. 2546 จากนั้น เจ้าหน้าที่บ้านพักเด็กและครอบครัวจังหวัดสมุทรสงครามได้พาเด็กไปลงบันทึกประจำวัน และตรวจร่างกายเพื่อประกอบสำนวนการสืบสวน อีกทั้งทีมสอบสวน สภ.อัมพวา ได้เข้ามาสอบสวนเด็กสำหรับข้อมูลในชั้นต้น จากนั้น วันที่ 31 ต.ค.-1 พ.ย. 65 เด็กทั้งหมดได้เข้าสู่กระบวนการสอบสวนและกระบวนการประมวลกฎหมายวิธีพิจารณาความอาญา
นายอนุกูลกล่าวต่อไปว่า สถานสงเคราะห์เอกชนดังกล่าวมีเด็กที่อยู่ในความดูแลจำนวนทั้งสิ้น 55 คน และได้แยกเด็ก จำนวน 8 คน ที่ถูกทำร้ายร่างกายออกมาคุ้มครองชั่วคราวและสอบข้อเท็จจริงตามกระบวนการของทีมสหวิชาชีพ ซึ่งวันนี้ จะได้นำเด็กส่วนที่เหลือทั้งหมดย้ายออกมา เพื่อให้อยู่ในสถานที่ปลอดภัยและได้รับการดูแลตาม พ.ร.บ. คุ้มครองเด็ก พ.ศ. 2546 เนื่องจากเด็กอยู่ในสถานที่ที่ไม่ปลอดภัยแล้ว กระทรวง พม. โดยกรมกิจการเด็กและเยาวชน (ดย.) ได้วางแผนเตรียมความพร้อมในการรองรับเด็กและมีการประเมินภาวะช่วงอายุเด็กด้วย ส่วนการปิดสถานสงเคราะห์ดังกล่าวเป็นหน้าที่ของคณะทำงานของผู้ว่าราชการจังหวัดสมุทรสงครามที่ต้องมีการประชุมพิจารณาร่วมกันระหว่างหน่วยงานที่เกี่ยวข้อง ทำให้ไม่สามารถปิดสถานสงเคราะห์ได้ในทันที
นายอนุกูลกล่าวเพิ่มเติมว่า ทั้งนี้ ตนได้สั่งการให้พัฒนาสังคมและความมั่นคงของมนุษย์ทุกจังหวัดในฐานะกรรมการและเลขานุการคณะกรรมการคุ้มครองเด็กจังหวัด ดังนี้ 1) ประสานงานและอาศัยกลไกของคณะกรรมการคุ้มครองเด็กจังหวัด ติดตาม ประเมินผลและตรวจสอบการดำเนินงานเกี่ยวกับการสงเคราะห์ในรูปแบบสถานสงเคราะห์เอกชน ให้ความรู้กับผู้ได้รับใบอนุญาต รวมทั้งผู้ดูแลเด็กให้เป็นไปตามมาตรฐานขั้นต่ำ ตามกฎหมายและระเบียบที่เกี่ยวข้อง ทั้งนี้ ให้รายงานผลต่อคณะกรรมการคุ้มครองเด็กแห่งชาติ และปลัดกระทรวงการพัฒนาสังคมและความมั่นคงของมนุษย์ทราบ และ 2) กำกับ ดูแลและส่งเสริมและสนับสนุนการดำเนินงานของสถานต่างๆ ที่อยู่ในเขตพื้นที่รับผิดชอบด้วย และให้ดำเนินการตามอำนาจหน้าที่ที่มีอยู่ตามพระราชบัญญัติคุ้มครองเด็กหรือกฎหมายอื่นที่เกี่ยวข้องในการคุ้มครองดูแลเด็กต่อไป
วันพฤหัสบดีที่ 22 กันยายน 2565
รัฐบาลห่วงเยาวชนถูกลวงเปิดบัญชีม้า แนะผู้ปกครองรู้เท่าทันดูแลบุตรหลาน ไม่ให้ตกเป็นเหยื่อแก๊งมิจฉาชีพ
.....
รัฐบาลห่วงใยกรณีเด็กและเยาวชนถูกล่อลวงเปิดบัญชีเงินฝากธนาคารให้ผู้อื่น ซึ่งถูกมิจฉาชีพนำไปใช้เป็นช่องทางการรับเงินและถ่ายโอนเงิน จากการกระทำผิดกฎหมายหลอกลวงประชาชน เพื่อป้องกันไม่ให้มีพยานหลักฐานเชื่อมโยงมาถึงตัว หรือเรียกว่า “บัญชีม้า” โดยให้ผลประโยชน์ตอบแทนบัญชีละ 500 - 800 บาท
.
ซึ่งผู้กระทำผิดจะมีความผิดฐานเป็นตัวการ หรือเป็นผู้สนับสนุนในความผิดนั้น ๆ อีกทั้งอาจถูกดำเนินคดีฐานฟอกเงิน ระวางโทษจำคุก 1 - 10 ปี หรือปรับตั้งแต่ 20,000 - 200,000 บาท หรือทั้งจำทั้งปรับ
.
จึงขอให้ผู้ปกครองช่วยกันดูแลบุตรหลาน หมั่นตรวจสอบพฤติกรรมการเงินในบัญชีของบุตรหลาน รวมทั้งบัญชีของตัวเอง หากพบสิ่งผิดปกติของเงินไหลเข้า - ออก หรือมีบัญชีเพิ่มมาโดยไม่รู้ตัว ให้รีบแจ้งธนาคาร เจ้าของบัญชี เพื่อขอคำแนะนำและระงับยับยั้ง
.
ผู้ที่ถูกหลอกลวง หรือผู้เสียหาย สามารถแจ้งความออนไลน์กับสำนักงานตำรวจแห่งชาติ ที่www.thaipoliceonline.comหรือรวบรวมหลักฐานแจ้งความด้วยตนเองที่สถานีตำรวจใกล้บ้าน หรือแจ้งเบาะแสไปยังสายด่วน 191 หรือสายด่วนสำนักงานตำรวจแห่งชาติ 1599 ตลอด 24 ชั่วโมง
#ไทยคู่ฟ้า#ร่วมต้านโควิด19
-------------------
วันจันทร์ที่ 26 กันยายน 2565
1 ต.ค. นี้ บขส. พร้อมเปิดให้บริการเส้นทาง กรุงเทพฯ  - ดอนสัก - เกาะพะงัน วันละ 2 เที่ยว
หลังหยุดวิ่งให้บริการเนื่องจากสถานการณ์ COVID-19
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม เปิดเผยว่า บขส. จะกลับมาเปิดให้บริการเดินรถในเส้นทาง กรุงเทพฯ - ดอนสัก - เกาะพะงัน ตั้งแต่วันที่ 1 ตุลาคม 2565 ด้วยรถปรับอากาศชั้น 1 หรือรถมาตรฐาน ม.1 (ข) โดยให้บริการวันละ 2 เที่ยววิ่ง (ไป - กลับ) เวลาต้นทางรถออกจาก สถานีขนส่งผู้โดยสารกรุงเทพ (หมอชิต 2) เวลา 17.45 น. และเข้ารับผู้โดยสารที่สถานีขนส่งผู้โดยสารกรุงเทพ (บรมราชชนนี) หรือสายใต้ใหม่ เวลา 18.30 น. และเวลาปลายทาง รถออกจาก เกาะพะงัน เวลา 17.00 น. อัตราค่าโดยสาร 616 บาท (ไม่รวมค่าเรือโดยสาร)
ทั้งนี้ ที่ผ่านมาเส้นทางดังกล่าว ได้รับผลกระทบจากสถานการณ์การแพร่ระบาดของโรคติดเชื้อไวรัส COVID-19 ทำให้ผู้โดยสารลดน้อยลง ประกอบกับ ปัญหาเวลาการเดินทางข้ามเรือไปเกาะพะงัน ไม่สอดคล้องกับเวลาเดินรถของ บขส. จึงต้องหยุดให้บริการในเส้นทางดังกล่าวชั่วคราว
สำหรับการเปิดให้บริการอีกครั้ง บขส. มั่นใจว่าจะมีผู้ใช้บริการเพิ่มมากขึ้น เนื่องจากเส้นทางดังกล่าวเป็นเส้นทางท่องเที่ยว ประกอบกับสถานการณ์ COVID-19 คลี่คลายลงแล้ว และประชาชนมีการปรับตัวสู่ชีวิตวิถีใหม่ (New Normal) มากขึ้น
ผู้ใช้บริการสามารถจองตั๋ว บขส. ล่วงหน้า ผ่านช่องทางออนไลน์ Application: E-Ticket และ Website บขส. www.transport.co.th ร้าน 7-Eleven เคาน์เตอร์เซอร์วิส ทุกสาขา หรือตัวแทนจำหน่ายตั๋วของ บขส. รวมทั้งสามารถใช้สิทธิ์โครงการ “คนละครึ่ง” ชำระค่าโดยสาร บขส. ผ่านแอปพลิเคชัน “เป๋าตัง” ได้ที่เคาน์เตอร์จำหน่ายตั๋วของ บขส. ตามเงื่อนไขที่กำหนด สอบถามรายละเอียดเพิ่มเติมได้ที่ ช่องจำหน่ายตั๋วรถโดยสารของ บขส. ทั่วประเทศ หรือ Call Center 1490 เรียก บขส. ตลอด 24 ชั่วโมง
วันเสาร์ที่ 15 ตุลาคม 2565
Thailand ranks 5th in Asia and 2nd in ASEAN on U.S. News & World Report Best Countries Rankings
Thailand ranks 5th in Asia and 2nd in ASEAN on U.S. News & World Report Best Countries Rankings
October 15, 2022,Deputy Secretary-General to the Prime Minister and Acting Government Spokesperson Anucha Burapachaisridisclosed the ranking of Thailand onwww.usnews.com’sU.S. News & World Report Best Countries Rankings, which is 5thin Asia and 2ndamong the ASEAN countries.Out of 85 countries ranked in the survey, Thebest countryinthe worldin2022is Switzerland, followed by Germany, Canada, USA, and Sweden. Top 5 Asian countries in the list are Japan (6th), China (17th), Singapore (19th), South Korea (20th), and Thailand (28th).
The overall ranking of Best Countries measuresglobal performance on a variety of metricsunder ten categories, namely,adventure, agility, cultural influence, entrepreneurship, heritage, movers, open for business, power, quality of life, and social purpose.
According to the website,Thailand is one of the world’s most visited countries. Prime Minister and Defense Minister Gen. Prayut Chan-o-chabelieves that other than the country’s reputation, culture, identities, and economic influence,an importantfactor that contributes tothe recognition is human resources, as the hospitality of Thai people is second to none. He expressed confidence that Thailand would be able to get over all the crises withthe solidarity and unity of the Thai people.
วันจันทร์ที่ 5 กันยายน 2565
ผู้บริหาร ก.อุตฯ ร่วมงานสัมมนาเศรษฐกิจของสมาคม BMAA (Business Mutual Aid Association) ประเทศญี่ปุ่น
ผู้บริหาร ก.อุตฯ ร่วมงานสัมมนาเศรษฐกิจของสมาคม BMAA (Business Mutual Aid Association) ประเทศญี่ปุ่น
ประเทศญี่ปุ่น - วันนี้ ( 5 กันยายน 2565) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานกล่าวเปิดงานสัมมนาเศรษฐกิจ ในหัวข้อ "Thailand New Era Business" จัดโดยสมาคม BMAA ร่วมกับสำนักงานที่ปรึกษาด้านอุตสาหกรรมประจำกรุงโตเกียว ณ โรงแรมแกรนเวีย จังหวัดฮิโรชิม่า ประเทศญี่ปุ่น โดยมี นายโสรัจ สุขถาวร กงสุลใหญ่ ณ เมืองฟุกุโอกะ และ Mr. Yuzuru HATA ประธานสมาคม BMAA ร่วมกล่าวเปิดงานสัมมนาฯ พร้อมด้วย นายภานุวัฒน์ ตริยางกูรศรี รองปลัดกระทรวงอุตสาหกรรม Mr. Ichihisa Matsuo SMRJ Chubu นายบวร สัตยาวุฒิพงศ์ ผู้อำนวยการกองยุทธศาสตร์และแผนงาน กรมโรงงานอุตสาหกรรม นายกิตติพันธ์ บางยี่ขัน อัครราชฑูตที่ปรึกษาฝ่ายอุตสาหกรรม ณ กรุงโตเกียว นายศิริวัฒน์ ไวยนิตย์ ผู้อำนวยการศูนย์เทคโนโลยีการผลิตอัตโนมัติและหุ่นยนต์ สถาบันไทย-เยอรมัน และคณะฯ ร่วมงานสัมมนาดังกล่าวด้วย
ทั้งนี้ นายภานุวัฒน์ ตริยางกูรศรี รองปลัดกระทรวงอุตสาหกรรม ได้ร่วมเวทีเสวนาแสดงจุดเด่นและความพร้อมของไทยต่อการรองรับอุตสาหกรรมใหม่ๆ ในอนาคต และนายบวร สัตยาวุฒิพงศ์ ผู้อำนวยการกองยุทธศาสตร์และแผนงาน กรมโรงงานอุตสาหกรรมได้นำเสนอเรื่องนโยบายไทยแลนด์ 4.0 และนโยบายพร้อมทั้งสถานการณ์ของการพัฒนาอุตสาหกรรมยานยนต์ไฟฟ้าของประเทศไทยเพื่อเป็นข้อมูลให้กับผู้ประกอบการและหน่วยงานราชการในจังหวัดฮิโรชิม่าเนื่องจากจังหวัดฮิโรชิม่า เป็นฐานการผลิตที่สำคัญของมาสด้า
วันพุธที่ 14 กันยายน 2565
พิธีร่วมลงนามบันทึกข้อตกลงความร่วมมือเพื่อการอำนวยความยุติธรรมในคดีอาญา ระหว่าง สำนักงานอัยการสูงสุด กระทรวงยุติธรรม กระทรวงมหาดไทย กระทรวงสาธารณสุข กระทรวงกลาโหม และสมาคมแพทย์นิติ
วันนี้ (13 กันยายน 2565 เวลา 13.00 น.) พลเอก วรเกียรติ รัตนานนท์ ปลัดกระทรวงกลาโหม เป็นผู้แทนรัฐมนตรีว่าการกระทรวงกลาโหม ร่วมลงนามบันทึกข้อตกลงความร่วมมือเพื่อการอำนวยความยุติธรรมในคดีอาญา
ระหว่าง สำนักงานอัยการสูงสุด กระทรวงยุติธรรม กระทรวงมหาดไทย กระทรวงสาธารณสุข และสมาคมแพทย์นิติเวชแห่งประเทศไทย ณ ห้องสุวิทศักดานนท์ ชั้น 5 อาคารทีเค 3 โรงแรมทีเค พาเลซ แอนด์ คอนเวนชั่น ถนนแจ้งวัฒนะ กรุงเทพมหานคร
โดย พลเอก ประชาพัฒน์ วัจนะรัตน์ เจ้ากรมพระธรรมนูญ ได้กล่าวถึงที่มาของการลงนามในบันทึกข้อตกลงครั้งนี้ การลงนามบันทึกข้อตกลงดังกล่าวนั้น ทั้ง 6 องค์กร มีวัตถุประสงค์เพื่อร่วมมือกันอำนวยความยุติธรรมในคดีอาญาแก่ประชาชน โดยร่วมกันส่งเสริม สนับสนุน และประสานงานในการจัดทำหลักสูตรฝึกอบรมคู่มือความรู้เบื้องตัน ร่วมกันแลกเปลี่ยนข้อมูลกฎหมายที่เกี่ยวข้องในการปฏิบัติงาน มุ่งเน้นถึงการอำนวยความยุติธรรมในคดีอาญา รวมถึงการสนับสนุนวิทยากรในการจัดประชุม สัมมนา และสนับสนุนให้บุคลากรเข้ารับการฝึกอบรมตลอดถึงการสนับสนุน การร่วมมือ มอบหมายหน่วยงานภายในของแต่ละฝ่ายให้ทำหน้าที่เป็นหน่วยประสานงานในแต่ละจังหวัด
ทั้งนี้ กระทรวงกลาโหม โดยรัฐมนตรีว่าการกระทรวงกลาโหม ได้ให้ความสำคัญในการอำนวยความยุติธรรมพัฒนาระบบงานกฎหมาย โดยกำหนดเป็นนโยบายเร่งด่วน ประจำปีงบประมาณ 2565 ซึ่งการจัดทำบันทึกข้อตกลงความร่วมมือฉบับนี้ กระทรวงกลาโหม มีภารกิจ อาทิ ประสานงานนายทหารเหล่าพระธรรมนูญในพื้นที่ต่างๆ เพื่อประสานความร่วมมือในการอำนวยความยุติธรรมตามอำนาจหน้าที่ อีกทั้งให้นายทหารเหล่าพระธรรมนูญร่วมกับสำนักงานอัยการจังหวัดให้ความรู้ และช่วยเหลือทางกฎหมายแก่ข้าราชการทหาร และประชาชนทั่วไป
วันพุธที่ 26 ตุลาคม 2565
นายกรัฐมนตรีกำชับหน่วยงานเกี่ยวข้องอำนวยความสะดวกผู้เดินทางผ่านท่าอากาศยาน ด้านสายการบินจัดเจ้าหน้าที่บริการเพียงพอให้สอดคล้องกับจำนวนผู้โดยสารที่เพิ่ม สนับสนุนท่องเที่ยวฟื้น
นายกรัฐมนตรีกำชับหน่วยงานเกี่ยวข้องอำนวยความสะดวกผู้เดินทางผ่านท่าอากาศยาน ด้านสายการบินจัดเจ้าหน้าที่บริการเพียงพอให้สอดคล้องกับจำนวนผู้โดยสารที่เพิ่ม สนับสนุนท่องเที่ยวฟื้น
วันที่ 26 ตุลาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้รับทราบจากรายงานของกระทรวงคมนาคมและกระทรวงการท่องเที่ยวและกีฬาว่าขณะนี้ชาวต่างชาติได้เดินทางเข้ามาท่องเที่ยวในประเทศไทยมากเพิ่มขึ้นในทุกช่องทาง เนื่องจากได้เข้าสู่ช่วงไฮซีซันแล้ว ทำให้การให้บริการในบางช่องทางเช่นในท่าอากาศยานมีการติดขัดในบางจุดบริการ
ดังนี้ นายกรัฐมนตรีจึงกำชับหน่วยงานเกี่ยวข้อง ให้อำนวยความสะดวกแก่ผู้เดินทางผ่านท่าอากาศยาน โดยเฉพาะท่าอากาศยานนานาชาติที่มีผู้เดินทางระหว่างประเทศจำนวนมาก โดยให้ดูแลการเพิ่มศักยภาพจุดบริการต่าง ๆ ส่วนสายการบินขอให้พิจารณาจัดเจ้าหน้าที่บริการจุดเช็คอินหรือจุดต่าง ๆ จำนวนที่เพียงพอ สอดคล้องกับจำนวนผู้โดยสารที่จะเพิ่มขึ้นในช่วงไฮซีซัน เพื่อสร้างความประทับใจให้กับนักเดินทางที่เลือกมาเยือนประเทศไทยเป็นประเทศแรกๆ หลังจากสถานการณ์โควิด19 คลี่คลาย ซึ่งจะเป็นปัจจัยสำคัญที่สนับสนุนการฟื้นฟูภาคท่องเที่ยวและเศรษฐกิจในภาพรวมได้อย่างต่อเนื่อง
“นายกรัฐมนตรีทราบถึงปัญหาข้อจำกัดการบางจุดที่ได้ลดบริการลงในช่วงการแพร่ระบาดของโควิด19 และขณะนี้ยังไม่กลับมาเท่ากับช่วงก่อนการแพร่ระบาด ซึ่งตั้งแต่รัฐบาลได้ทยอยเปิดประเทศด้วยความระมัดระวังมาตั้งแต่ 1 พ.ย. 64 เป็นต้นมา จำนวนนักท่องเที่ยวได้ปรับตัวเพิ่มขึ้นตามลำดับ และจะเพิ่มขึ้นมากในช่วงไฮซีซันของปีนี้ ประกอบกับขณะนี้ประเทศต่าง ๆ ก็เปิดประเทศเต็มที่แล้ว ดังนั้นนายกรัฐมนตรีจึงขอให้หน่วยงานเกี่ยวข้อง รวมถึงท่าอากาศยานต่าง ๆ ได้เพิ่มศักยภาพการบริการให้สอดคล้องกับจำนวนผู้เดินทางที่เพิ่มขึ้น ร่วมสนับสนุนการท่องเที่ยวของประเทศให้เป็นไปตามเป้าหมาย” น.ส.ไตรศุลี กล่าว
วันอาทิตย์ที่ 25 กันยายน 2565
รัฐบาลผลักดันยุทธศาสตร์การพัฒนาภาคการเกษตรในระยะยาว สร้างความเข้มแข็งให้เกษตรกร เพิ่มประสิทธิภาพการผลิต ยกระดับมาตรฐานสินค้าเกษตรด้วยเทคโนโลยีและนวัตกรรม
รัฐบาลผลักดันยุทธศาสตร์การพัฒนาภาคการเกษตรในระยะยาว สร้างความเข้มแข็งให้เกษตรกร เพิ่มประสิทธิภาพการผลิต ยกระดับมาตรฐานสินค้าเกษตรด้วยเทคโนโลยีและนวัตกรรม
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า รัฐบาลโดยกระทรวงเกษตรและสหกรณ์ได้กำหนดนโยบาย ให้ความสำคัญกับพี่น้องเกษตรกร โดยเน้นการทำงานที่ให้ยึด 5 ประเด็นยุทธศาสตร์เกษตรและสหกรณ์ ระยะ 20 ปี (พ.ศ.2560-2579) ในการแก้ไขจุดอ่อนและเสริมจุดแข็งให้เอื้อต่อการพัฒนาภาคการเกษตรในระยะยาว เพื่อบรรลุวิสัยทัศน์ “เกษตรกรมั่นคง ภาคการเกษตรมั่งคั่ง ทรัพยากรการเกษตรยั่งยืน” โดยมีแนวทางไปสู่เป้าหมาย คือ
ยุทธศาสตร์ที่ 1 สร้างความเข้มแข็งให้กับเกษตรกรและสถาบันเกษตรกร
ยุทธศาสตร์ที่ 2 เพิ่มประสิทธิภาพการผลิตและยกระดับมาตรฐานสินค้าเกษตร
ยุทธศาสตร์ที่ 3 เพิ่มความสามารถในการแข่งขันภาคการเกษตรด้วยเทคโนโลยีและนวัตกรรม
ยุทธศาสตร์ที่ 4 บริหารจัดการทรัพยากรการเกษตรและสิ่งแวดล้อมอย่างสมดุลและยั่งยืน
ยุทธศาสตร์ที่ 5 พัฒนาระบบบริหารจัดการภาครัฐ
และเดินหน้าให้ความสำคัญกับนโยบาย 15 เรื่อง เช่น เน้นหลักตลาดนำการผลิต การพัฒนายกระดับคุณภาพชีวิตเกษตรกร เพิ่มขีดความสามารถในการแข่งขันของภาคการเกษตร รวมทั้ง กระทรวงเกษตรและสหกรณ์ได้วางเป้าหมายในการทำงานรองรับความปกติใหม่ (New Normal) และสร้างเอกภาพในการขับเคลื่อนภารกิจของกระทรวง ซึ่งรวมถึงการพัฒนากำลังคนในภาคการเกษตร พัฒนาและเสริมสร้างความเข้มแข็งของเครือข่าย Young Smart Farmer เพิ่มบทบาทของกลุ่มแม่บ้านเกษตรกรในการพัฒนาคุณภาพชีวิตของครัวเรือน และการสร้างความมั่นคงด้านอาหารของชุมชน รวมทั้งการพัฒนาอาสาสมัครเกษตรหมู่บ้าน (อกม.) ซึ่งเป็นเครือข่ายการทำงานที่สำคัญในพื้นที่
“รัฐบาลดำเนินงานด้วยการกำหนดยุทธศาสตร์ วางนโยบายแบบพุ่งเป้ามองไปข้างหน้า ตามความเหมาะสมจากการประเมินจากสถานการณ์โลก โดยไม่ทิ้งใครไว้ข้างหลัง พร้อมให้การช่วยเหลือเกษตรกรไทย เน้นการทำงานแบบสร้างความเข้มแข็งให้กับทุกส่วน” นายอนุชาฯ กล่าว
วันศุกร์ที่ 2 กันยายน 2565
'ทิพานัน'เชิญชวนสตรีไทย-องค์กรสตรี ร่วมเป็นเจ้าภาพที่ดีประชุมเอเปคด้านสตรีและเศรษฐกิจ ขับเคลื่อนเศรษฐกิจBCG มุ่งลดเหลื่อมล้ำ และยกระดับคุณภาพชีวิต
'ทิพานัน'เชิญชวนสตรีไทย-องค์กรสตรี ร่วมเป็นเจ้าภาพที่ดีประชุมเอเปคด้านสตรีและเศรษฐกิจ ขับเคลื่อนเศรษฐกิจBCG มุ่งลดเหลื่อมล้ำ และยกระดับคุณภาพชีวิต
วันที่ 2 กันยายน 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า ที่ผ่านมารัฐบาลโดยพล.อ.ประยุทธ์ จันทร์โอชา ภายใต้การดูแลของ นายจุติ ไกรฤกษ์ รัฐมนตรีว่าการกระทรวงพัฒนาสังคมและความมั่นคงของมนุษย์ โดยกรมกิจการสตรีและสถาบันครอบครัว ให้ความสำคัญกับการส่งเสริมบทบาทของสตรี ในหลากหลายมิติ นำไปสู่การขับเคลื่อนการพัฒนาประเทศในด้านต่างๆ ความร่วมมือด้านกิจการสตรีระหว่างประเทศจึงเป็นเรื่องสำคัญ
"ซึ่งในปีนี้ไทยจะจัดประชุมเอเปคด้านสตรีและเศรษฐกิจ (APEC Women and the Economy Forum: WEF) และในวันพุธที่ 7 กันยายน พ.ศ. 2565 ณ ศูนย์การค้าไอคอนสยาม กรุงเทพมหานคร จะมีการจัดประชุมระดับสูงสำหรับผู้กำหนดนโยบายด้านสตรีและเศรษฐกิจ (High-Level Policy Dialogue on Women and the Economy : HLPDWE) ประจำปี พ.ศ. 2565" น.ส. ทิพานัน กล่าว
น.ส. ทิพานัน กล่าวต่อว่า เพื่อผลักดันการเสริมสร้างพลังทางเศรษฐกิจของสตรีในยุคหลังโควิด-19 และยุคดิจิทัล โดยจะนำแนวคิดเศรษฐกิจชีวภาพ- เศรษฐกิจหมุนเวียน- เศรษฐกิจสีเขียว หรือ Bio-Circular- Green- Economy Model (BCG) มาปรับใช้ เพื่อสร้างการเจริญเติบโตที่สมดุลและครอบคลุม มุ่งเน้นการดำเนินงานด้านสตรีที่ยึดโยงกับแนวทางขับเคลื่อนแผนปฏิบัติการลา เซเรนาเพื่อสตรีและการเจริญเติบโตที่ครอบคลุม (La Serena Roadmap for Women and Inclusive Growth) และยังมุ่งผลักดันการสร้างเครือข่ายสตรีผู้ประกอบการ BCG ไทยไปขยายผลในเอเปค เพื่อส่งเสริมบทบาท และสร้างโอกาสให้กับสตรีผู้ประกอบการ BCG ของไทยในระดับภูมิภาค
"จึงขอเชิญชวนสตรีไทยทุกคนและองค์กรสตรี ต่างๆ ร่วมภาคภูมิใจ และเป็นเจ้าบ้านในการดำเนินการเป็นเจ้าภาพการประชุมในครั้งนี้ ซึ่งเป็นกลไกในการส่งเสริมพลังสตรีและเพิ่มการมีส่วนร่วมของสตรีในทางเศรษฐกิจที่เป็นมิตรต่อสิ่งแวดล้อมของภูมิภาคเอเปค ช่วยลดความเหลื่อมล้ำและความยากจนยกระดับคุณภาพชีวิตที่ดีขึ้น" น.ส. ทิพานัน กล่าว
วันพุธที่ 5 ตุลาคม 2565
โฆษกรัฐบาลเผย นายกรัฐมนตรีมีกำหนดการลงพื้นที่ ตรวจติดตามแก้ไขปัญหาอุทกภัย พร้อมให้กำลังใจประชาชนผู้ประสบอุทกภัย ที่ จ.เพชรบูรณ์ 6 ต.ค. นี้
โฆษกรัฐบาลเผย นายกรัฐมนตรีมีกำหนดการลงพื้นที่ ตรวจติดตามแก้ไขปัญหาอุทกภัย พร้อมให้กำลังใจประชาชนผู้ประสบอุทกภัย ที่ จ.เพชรบูรณ์ 6 ต.ค. นี้
วันที่ 5 ตุลาคม 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และคณะ มีกำหนดการลงพื้นที่ตรวจติดตามแก้ไขปัญหาอุทกภัย ที่อำเภอหล่มสัก จังหวัดเพชรบูรณ์ ในวันพฤหัสบดีที่ 6 ตุลาคม 2565 ดังนี้
ในเวลาประมาณ 13.40 น. ที่ห้องรับรองท่าอากาศยานเพชรบูรณ์ นายกรัฐมนตรีจะรับฟังบรรยายสรุปสถานการณ์น้ำและอุทกภัยในพื้นที่จังหวัดเพชรบูรณ์ จากนายกฤษณ์ คงเมือง ผู้ว่าราชการจังหวัดเพชรบูรณ์ ก่อนที่นายกรัฐมนตรีจะไปพบปะให้กำลังใจผู้ประสบภัย ที่หมู่ 11 ตำบลตาลเดี่ยว อำเภอหล่มสัก โดยนายกรัฐมนตรีและคณะจะเข้าเยี่ยมประชาชนในซอยศรีสะอาดที่ประสบอุทกภัยจากเหตุแม่น้ำป่าสักล้นตลิ่ง จากนั้น นายกรัฐมนตรีจะเดินทางต่อไปยังเทศบาลเมืองหล่มสัก เพื่อพบปะประชาชนผู้ประสบภัยที่พิพิธภัณฑ์หล่มสัก และนายกรัฐมนตรีจะตรวจสถานการณ์น้ำป่าสักที่บริเวณสะพานหน้าพิพิธภัณฑ์หล่มสัก พร้อมพบปะประชาชนผู้ประสบภัยที่สวนสาธารณะดงตาล ก่อนเดินทางกลับกรุงเทพมหานคร
“จังหวัดเพชรบูรณ์เป็นหนึ่งในจังหวัดภาคเหนือที่ได้รับผลกระทบจากอิทธิพลร่องมรสุม หย่อมความกดอากาศต่ำ ประกอบกับสถานการณ์พายุโนรู ทำให้มีฝนตกหนักถึงหนักมาก ส่งผลให้เกิดสถานการณ์น้ำท่วมฉับพลัน น้ำป่าไหลหลาก เกิดอุทกภัยในพื้นที่หลายอำเภอของจังหวัดเพชรบูรณ์ ทั้งนี้ ล่าสุด เมื่อเวลา 08.00 น. วันนี้ (5 ต.ค. 65) พื้นที่ 6 อำเภอของจังหวัดเพชรบูรณ์ ได้แก่ อำเภอเมืองเพชรบูรณ์ อำเภอวิเชียรบุรี อำเภอศรีเทพ อำเภอหล่มสัก อำเภอบึงสามพัน และอำเภอหนองไผ่ ยังคงเป็นพื้นที่เฝ้าระวังน้ำล้นตลิ่ง น้ำท่วมขัง ตามรายงานข้อมูลคาดการณ์และแจ้งเตือนภัย ของกรมป้องกันและบรรเทาสาธารณภัย โดยการลงพื้นที่เพชรบูรณ์ของนายกรัฐมนตรีในวันพรุ่งนี้ นายกรัฐมนตรีจะไปติดตามสถานการณ์น้ำท่วม รับฟังปัญหาในพื้นที่ และพบปะให้กำลังใจประชาชนผู้ประสบภัยอย่างใกล้ชิดด้วย” นายอนุชาฯ กล่าว